Kotsi e nngwe ke gore ponalo ya kafa ntle e ka tsietsa. Go dira ditiro tsa Bokeresete ka go itshema fela go ka nna ga dira gore bolwetse jwa pelo ya tshwantshetso e e koafadiwang ke gore motho mo sephiring a tsene thata mo difilosofing tsa go rata dilo tse di bonalang kgotsa boitlosobodutu jo bo bontshang boitsholo jo bo maswe, thubakanyo le masaitsiweng bo se ka jwa bonala. Dijo tseno tsa semoya tse di sa siamang di ka nna tsa lebega di sa ame bomoya jwa motho, mme di ka golafatsa pelo ya tshwantshetso fela jaaka dijo tse di sa lekanang di ka thatafatsa ditshika tsa pelo mme tsa senya pelo ya mmatota. Jesu o ne a tlhagisa kgatlhanong le gore motho a letle dikeletso tse di sa siamang gore di tsene mo pelong ya gagwe. O ne a re: “Mongwe le mongwe yo o nnang a lebile mosadi mo a nnang le kgotelo ka ntlha ya gagwe, o setse a dirile boaka le ene mo pelong ya gagwe.” (Mathaio 5:28) Ee, go sa je dijo tsa semoya sentle go ka emisa pelo ka tsela ya semoya. Le fa go ntse jalo, go na le dintlha tse dingwe tse di tshwanetseng go akanyediwa.